謝太守惠酒
作者：鄭俠
朝代：宋

paragraphs: 重陰未肯避陽明，飄風驟雨加震凌。
正月已缺二月近，滴水成凍威稜稜。
帝雖乘震利發生，令猶行冬重嚴凝。
鸎皆遷喬忽入谷，魚已弄煖翻藏冰。
此時草木亦成愁，祗恐不得違其萌。
吁嗟羈窮影弔形，安得恝然如無情。
明良會合千載遇，乃以罪棄投荒荆。
單親萬里頭應雪，不得朝晚奉甘馨。
閩嶺之南方弄兵，殺氣殊與生成爭。
既不能輔助聖時使咸若，又不能慷慨帝前效昔人之請纓。
詩書滿腹浪自飽，一句不得推而行。
身雖兀坐心惕驚，愁緒忽起填胸膺。
但聽曠野深林調調刁刁，如有神號鬼泣聲。
真江太守真慈明，惠施每每先單煢。
眼前突兀雙玉瓶，滿貯玉液清冷冷。
拜公之賜未敢傾，不覺失笑三閭生。
不學憔悴思獨醒，哺糟啜醨隨其朋。
往往一飲一石、五斗解酲，被人呼作生劉伶。
雖然遇酒而酩酊，心不汝醉神亦寧。
開樽又飲太守德，和氣坐覺生簷楹。
不知凝冽自何去，至於愁思皆自澄。
乃知春功亦不遠，緘封祗在瓶與罌。
安得遽爾披重雲，劃見白日臨青冥。
和氣習習扇九壤，枯枝朽質爭敷榮。
風雨時，泰階平，聖君萬壽寰海清。
細草輕煙日邉路，鳳管龍絲細可聽。
有耳不聞鼙與鉦，有目不識旗與旌，聖功浩蕩不可名。